Karee Konflik in Stanford — Whale Coast FM
Karee Konflik in Stanford
Stanford inwoners is kwaad na ’n ry Karee bome Dinsdag afgesaag is. Foto: Annalize Mouton
“Gistermiddag ry ek in Kerkstraat af na die rivier se kant toe, en sien manne met sae besig om die laaste van vyf inheemse Karee bome op die sypaadjie af te saag, gelyk met die grond,” sê Annalize Mouton, ’n Stanford inwoner. “Ons moet iets doen om Stanford se bome te red,” sê Mouton. Volgens Mouton het Petronella Ferreira, adjunk-areabestuurder vir Stanford, toestemming vir die vernietiging van die bome gegee. "'n Tipe wilgeboom is destyds deur die eienaar van Stanford House op die sypaadjie geplant. Die bome het 'n baie aggressiewe wortelstelsel en is besig om baie skade aan die huisies en ondergrondse waternetwerk aan te rig," sê Ferreira. "Ons elektriese netwerk loop ook op dieselfde sypaadjie en is die boomwortels besig om die elektriese kiosks op te lig. Die boomwortels het ook die perseel se riooltenk heeltemal uitmekaar gebreek.
"Die eienaar van Stanford House het kom vra om die bome, wat deur Stanford House geplant is, af te saag want hulle is besig om die plek op te knap," vertel sy.
Volgens Ferreira sal die bome vervang word met bome wat nie so 'n aggressiewe wortelstelsel het nie. "Ek het dit as 'n redelike versoek en hulp gesien, want ons moes die grootste een wat die elektriese kiosk oplig, self verwyder het. Daar is steeds palmbome en ander bome gelaat op dieselfde sypaadjie sodat dit nie so kaal lyk totdat die nuwe bome gevestig is nie." “Selfs al is die bome inheems, word hulle nie beskerm nie,” sê Anina Lee van Whale Coast Conservation. “Maar, die bome moet gekoester word. Dit help tydens klimaatsverandering en voorsien habitat. En, navorsing wys dat groen spasies mense se gemoedstoestand opkikker.” Raadslid Coetzee het nie kommentaar gelewer nie en het gesê Francois Myburgh, senior bestuurder van die Gansbaai area, ons sal kontak.